Luister na die eerste snit van Fotostaatmasjien Oorgeklank en beplan vir vanjaar se Tuin van Digters - Afrikaans.com
Binnekort raak Wellington in die Boland weer digterlik wanneer die sewende jaarlikse Tuin van Digters, ’n projek van die Breytenbach-sentrum, op 14 en 15 September plaasvind. Twee volgepakte dae wanneer dit weer tyd is om te beleef hoe verskillende digters, kunstenaars, musikante, liefhebbers van poësie en mense uit verskillende gemeenskappe, taal- en kultuurgroepe – oud en jonk – digkuns ervaar.
Luister hier na die eerste snit van Fotostaatmasjien Oorgeklank.
Die Fotostaatmasjien-franchise hou aan met groei. Een van die vertakkings van Bibi Slippers se bekroonde debuutdigbundel is Fotostaatmasjien Oorgeklank, wat ontstaan het toe solokunstenaars, Willemien Rust en Jude Harpstar, met Bibi se go-ahead begin werk het aan ‘n oudiovisuele aanbieding van die bundel. Willemien speel die klavier, met Jude op die harp. Die bundel verwys geredelik na pop culture en musiek, iets wat saam met die ritmiese karakter daarvan die komposisies geïnspireer het. Bibi het by die eerste reeks vertonings gedigte voorgelees, en is te hoor in Outobiografie i. Die synth pop songs word deur Willemien en Jude gekomponeer en gesing. Hulle beplan om ‘n vollengte album in 2019 vry te stel. Lees meer op Klyntjie.com.
Hierdie genre is besig om te ontplof in Afrikaans. Fotostaatsmasjien van Bibi Slippers is ‘n uitstekende voorbeeld hiervan. Dit is nou ook te sien as teaterstuk by Aardklop.
Tuin van Digters is vanjaar buitedieboek: 14 – 15 September 2018
Vanjaar se tema is buitedieboek. Daar word op nuwe en anderste wyses deur woordskeppings, kuns, openbare ruimtes, musiek, klank en sang uiting gegee aan woorde, frases en gedigte. In Afrikaans, en deur ander tale in Afrikaans. En andersom.
Buite die boks en boek: ’n Vol program
Vanjaar word die klem gelê op vertaling uit Afrikaans na ander tale en hoe buite die boek, en buite die boks, gedink sowel as gedoen kan en moet word om Afrikaanse gedigte aan ander taalgroepe, spesifiek Engels- en Xhosa-sprekendes – die Wes-Kaap se twee ander ampstale – en ook ander tale bekend te stel. ’n Groepgesprek hieroor word deur PEN Afrikaans aangebied. Afrikaanse, Engelse en isiXhosa-digters sal van hulle werke voorlees – in die oorspronklike taal, met die vertalings van die gedigte in die agtergrond op skerms. Digters wie se gedigte in die US Woordfees-bundel, ConVerse, in die drie tale vertaal is, neem hieraan deel.
Daar is ook sang en voordrag deur digters en kunstenaars wat elkeen op ’n eie manier buite die tradisionale boek dink en skep. Hulle sluit in Daniel Hugo en Yves T’sjoen wat praat oor Vlaamse digters in Afrikaans, Willemien/Philomien& in Afrikaans en Frans en die Kaapse bekendstelling van Ons Klyntji Internasionaal. Ook op die program is voorlesings, toonsettings van gedigte en optredes deur onder andere Carel Trichardt, Petro Wessels, Niel Rademan, Elsabé Daneel, Toast Coetzer en The Buckfever Underground met geïmproviseerde musiek en voordrag van Afrikaanse en Engelse gedigte, Tribal Echo, Laurinda Hofmeyr met Afrique mon désir, en ’n verering van die Joods-Afrikaanse digter Olga Kirsch met ’n biografie deur Egonne Roth.
Laai die volledige program af.
Bespreek by Jeanne-Marie Gerber by besprekings@breytenbachsentrum.co.za of 021 873 2786 of 073 435 1022.
Francois Lötter: Feesorganiseerder, en bestuurder: Breytenbach Kultuursentrum, Burgerstraat 14, Wellington (021 873 2786, 083 408 1902) of fees@tuinvandigters.co.za